《庚午九日病足愁坐贞元毓庭过酌二首 其一》
明代·邓云霄

愁病柴扉昼不开，无情节序又相催。兵厨酒报新篘熟，陶令花相旧客来。

鸟雀窥门秋似水，鲸鲵翻海浪如雷。遥怜仗钺临戎者，閒暇还登戏马台。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。